Centurion-leerders ernstig beseer in botsingKylan Kunzmann. Foto: Facebook Twee leerders van Hoërskool Zwartkop is in ŉ ernstige toestand in die hospitaal nadat hulle laat Vrydagaand in botsing op die Ou Johannesburg-pad betrokke was. Antonio Hechter en Kylan Kunzmann was saam op ŉ motorfiets toe hulle gebots het met ŉ motor wat glo ŉ U-draai in die middel van die pad gemaak het. Albei kinders is van die motorfiets af geslinger. Antonio is tans in matriek en Kylan in gr. 10 in Hoërskool Zwartkop. Berna Seddon, ŉ Hoërskool Zwartkop-ouer wat as woordvoerder vir Antonio se familie optree, sê aan Maroela Media twee ander leerders was op motorfietse agter Hechter en Kunzmann, maar kon daarin slaag om die ongeluk te vermy. “Een van hulle het vertel Kylan het sommer meters ver deur die lug getrek. Sy was nog op die toneel by haar bewussyn, maar Antonio was bewusteloos,” sê Seddon. Dit is nie bekend of die bestuurder van die motor beseer is nie. Volgens ‘n vriendin van Antonio en Kylan wat die ongeluk sien gebeur het, het die botsing net na 22:00 plaasgevind. Volgens Seddon is Kylan se bekken op twee plekke gekraak en is sy in die waakeenheid van ŉ private hospitaal opgeneem. Sy is Saterdagaand na die hoërsorgeenheid oorgeplaas. Antonio het egter nie ŉ mediese fonds nie en is gevolglik in die Kalafong-staatshospitaal in Atteridgeville opgeneem. Volgens Seddon is al twee sy arms gebreek, ribbebene gebreek en het hy erge skade aan een been opgedoen. “Die dokters is baie bekommerd oor sy been in dié stadium,” sê Seddon. Antonio Hechter. Foto: Facebook Sy sê teen Saterdagaand was Antonio steeds in die noodgevalle-afdeling van die hospitaal. Seddon het intussen ŉ fondsinsameling van stapel gestuur om Antonio se ouers te ondersteun en Antonio se mediese onkoste, veral nasorg-koste, te dek. “Ons wil hom nie noodwendig na ŉ private hospitaal laat oorplaas nie, maar selfs in ŉ staatshospitaal is daar steeds koste wat gedek moet word. Sy ouers moet elke dag heen en weer ry hospitaal toe, daar is fakture wat betaal moet word en my bekommernis is veral oor Antonio se herstelproses wanneer hy uit die hospitaal ontslaan word. Enige terapie of ander behandeling wat hy sal moet kry gaan betaal moet word,” sê Seddon. Sy sê dit is moeilik om te beraam hoeveel dié onkoste sal beloop, maar sy hoop om minstens R30 000 in te samel om die Hechter-gesin mee by te staan. Enige persoon wat tot die fondsinsameling kan bydra, word versoek om Seddon te kontak by 079 492 2916 of [email protected]. [Red] Hierdie berig is aangepas sedert dit aanvanklik gepubliseer is.